KZN-plaasmoord: ‘Hy is aan die brand gesteek’Argieffoto: SAPD Die 64-jarige man wat Woensdagaand op sy plaas, Tatoon, in die Bulwer-omgewing in KwaZulu-Natal vermoor is, is eers met petrol gegooi en toe aan die brand gesteek, wys ŉ volledige polisieondersoek. Die polisie is Woensdagaand voor middernag na dié afgeleë houtplaas ontbied nadat die man se vrou ná ŉ uitstappie tuis gekom het. Sy het met die intrapslag by die stoep bloed teen die vloer en muur gesien, en toe die polisie en beskermingsdienste van die omgewing ontbied. Sy is deur lede van die beskermingsdienste na ŉ veiligheidshawe geneem en het nooit haar man gesien nie. Volgens die polisie het die man glo op sy stoep gesit toe ŉ onbekende getal mans hom omstreeks 19:00 oorval, in die huis in gesleep en aan die brand gesteek het. Brett Deavin, direkteur van die bergbeskermingsdienste-groep wat eerste op die toneel was, sê die verkoolde oorskot van die man se liggaam is iets wat hy “nog nooit voorheen in sy lewe gesien het nie”. “Hy kon glad nie aan sy liggaam herken word nie,” het Deavin gesê. “Ek het al baie plaasmoorde gesien, maar nog nooit iets soos dié nie.” Deavin sê dit is onmoontlik om in dié stadium vir seker te weet of die man eers dood was en toe aan die brand gesteek was, of aan die brand gesteek is terwyl hy nog geleef het. Dit is die derde plaasmoord in KwaZulu-Natal vanjaar. In Februarie is Gavin Carter twee keer in die bors geskiet en vermoor, en twee weke later is Trevor Rees twee dae lank gemartel en geskiet voor hy later in die hospitaal gesterf het.